text: Ødelagt tommelfinger svækker Team Esbjerg
  29 marts 2014 kl. 09.23
  Team Esbjerg går alvorligt svækket ind i de afgørende kampe om placeringer og medaljer i Dame Håndbold Ligaen. Holdets mest erfarne spiller, forsvarsstrategen Rikke Zachariassen, er ude resten af sæsonen med et sprængt ledbånd i højre tommelfinger.
  Det oplyser cheftræner Lars Frederiksen.
  Skaden skete under opvarmningen til kampen mod København Håndbold 22. marts.
  Rikke Zachariassens tommelfinger sad fast i en medspillers træningstrøje.
  
  Prøvede at gennemføre
  Hun gennemførte en del af første halvleg, men måtte trække sig i pausen. I de følgende dage blev skadens omfang klarlagt. Nu venter seks uger med fingeren i gips, lige så længe med bandage og derefter genoptræning til den nye sæson.
  - Det her gør ondt, men jeg har fuld tillid til de spillere, der nu skal ind og løfte Rikkes opgaver i forsvar og angreb. Vi må rokere på nogle positioner, og der bliver mere spilletid til spillere, der ikke har været så meget på banen, siger Lars Frederiksen.
  Han håber, at de seks spillere, der er udlånt til landsholdet, vender tilbage i topform.
  Team Esbjergs næste hjemmekamp er semifinalekampen i EHF Cup mod Fehérvár KC fra Ungarn lørdag 5. april.
  